b'\n_START_ARTICLE_\nDe gjenvunnede omr\xc3\xa5der\n_START_PARAGRAPH_\nDe \xc2\xabgjenvunnede\xc2\xbb eller \xc2\xabgjenopprettede\xc2\xbb omr\xc3\xa5der (polsk: Ziemie Odzyskane) var det offisielle begrepet brukt av Folkerepublikken Polen om omr\xc3\xa5dene til Fristaden Danzig og de tidligere tyske \xc3\xb8stomr\xc3\xa5dene som ble en del av Polen etter annen verdenskrig. Grunnen til at omr\xc3\xa5dene ble betegnet som \xc2\xabgjenvunnet\xc2\xbb hadde sitt opphav i \xc2\xabPiastkonseptet\xc2\xbb \xe2\x80\x93 nemlig at disse omr\xc3\xa5dene en gang hadde v\xc3\xa6rt del av det tradisjonelle polske hjemlandet; omr\xc3\xa5dene hadde v\xc3\xa6rt del av, eller len av, den polske staten oppigjennom historien. Gjennom flere \xc3\xa5rhundrer hadde de derimot blitt germanisert gjennom tysk bosetting \xc3\xb8stover (Ostsiedlung) samt politisk ekspansjon (Drang nach Osten), og inneholdt ofte ikke engang en polsktalende minoritet._NEWLINE_Majoriteten av tyske innbyggere i omr\xc3\xa5det ble fordrevet eller flyktet i slutt fasen av annen verdenskrig, eller rett etter. En liten tysktalende minoritet eksisterer fortsatt i visse omr\xc3\xa5der. De nye ervervede omr\xc3\xa5dene ble bosatt av det polske kommuniststyre, hovedsakelig med polakker som flyttet frivillig fra Sentral-Polen, samt ukrainere som ble tvangsflyttet under operasjon Vistula og polske flyktninger fra de polske \xc3\xb8stomr\xc3\xa5der som ble annektert av Sovjetunionen. Kommuniststyret gjorde stor innsats i \xc3\xa5 fjerne alle spor etter tysk kultur, som stedsnavn og historiske inskripsjoner p\xc3\xa5 bygninger, fra omr\xc3\xa5dene._NEWLINE_Etterkrigsgrensen mellom Tyskland og Polen (Oder-Neisse-linjen) ble formelt anerkjent av \xc3\x98st-Tyskland i 1950, og Vest-Tyskland i 1970. Dette ble bekreftet p\xc3\xa5 ny av det gjenforente Tyskland i den tysk-polske-grenseavtalen i 1990.'